Ugod SE:

Csapatunk 1991-ben alakult, első bajnoki évben a körzeti II. osztály hetedik helyén végzett, majd az alsóbb osztályokon keresztül a 98/99es szezonban már a megye I. osztályban szerepelt, igaz ebben a szezonban ki is esett. Két évvel később újra visszakerült ebbe az osztályba, ahol immár tíz éve szerepel. Ugod egy 1500 lelket számláló település, ahol a sportnak mindig is hatalmas szerepe volt a közösségi életben. Labdarúgáson kívül női kézilabda, férfi teke, sakk, asztalitenisz szakosztály is működik. Összességében a sportolók száma kb. 250 fő.

Alapvető célunk, a labdarúgás, a sport népszerűsítése és a mozgásra való figyelemfelkeltés, a nézők, szurkolók visszacsalogatása a pályákra. Nagyon fontos minél több gyermek bevonása a sportba, örvendetes hír, hogy újraindult a sikeres Bozsik program, melynek segítségével remélhetőleg ismét tehetséges fiatalok tucatjai kerülnek a labdarúgás magasabb szintjére. A mi konkrét céljaink nagyon áttekinthetőek és reálisak. Jelenleg a Veszprém megyei I. osztályban szerepelünk, az amatőr felnőtt csapatunk célja, e nemes osztályban való hosszú távú szereplés. Utánpótlás csapatainknál céljaink, minél több gyermek sportra való nevelése. U7-U9-U11es korosztályunkban a gyermekek számának növelése,(lányok és aktív fiúk számának növelése) U13as bajnokságban nem kötelező, de mi elindítottuk csapatunkat, (egyelőre keresztpályás bajnokságban) itt egy-két éven belül szeretnénk egy egész pályás együttest kiállítani. Akik a már említett Bozsik programból kerülnek majd ki. U16-os csapatunk is sikeresen szerepel évről évre, náluk sajnos van átfedés az U19-es csapattal, ami azt jelenti, hogy vannak olyan játékosaink, akik mindkét együttesben szerepelnek. Meg kell valósítanunk, hogy ez megszűnjön, önálló korosztályként működjön mindkettő. U19-es együttesünkben a helyi fiatalok magas fokú képzése a cél, hogy a későbbiekben be tudjanak épülni a felnőtt csapatba, ezáltal sikereket elérni a település és az egyesület javára. Az utóbbi években e törekvéseink sikerrel működnek, jelenleg a felnőtt csapatunk fele saját nevelés. Ennek érdekében infrastrukturális fejlesztésekre van szükség, a pálya, öltöző és sajnos a felszerelés béli hiányosságaink nem tudják biztosítani e célok sikeres megvalósulását. Sajnos az elmúlt években anyagi lehetőségeink nem engedték, ezen a körülményeken mindenképpen javítanunk kell. Edzők alkalmazása, felszerelés,pálya alkalmassága ezek mind nélkülözhetetlen kellékei a hosszú távú sikeres utánpótlás gondozásnak. A minőségi munkához megfelelő szakemberek kellenek, őket pedig minőségi munkájukért díjazni kell, ezen a területen is fejleszteni szeretnénk a jelenlegi létszámot növelni, a társadalmi munkájukat pedig anyagilag segíteni. Építjük a nemzetközi kapcsolatot Ugod testvér testvértelepüléseivel (Szlovákia, Románia) egy látogatás belefér, de a kölcsönös edzőtáboroztatásra már sem nekik sem pedig nekünk nem futotta eddig. Itt is remélünk némi segítséget, hogy ez változzon. Az utóbbi években nagyobb hangsúlyt fektettünk a külső kommunikációra, reklámra, így három évvel ezelőtt nagy sikerrel bevezettük a törzsszurkolói kártyákat, majd a bérleteket. Ezeknek a száma kb. 40re tehető évente. 2010-ben pedig saját honlapot terveztettünk, amely az óta is nagy sikerrel működik. ( www.ugodse.hu ) 

Reméljük a céljainkhoz megkapjuk a lehetőséget, nagyon sokat dolgozunk,hogy a mindennapi alapvető feltételeket biztosítani tudjuk. A további sikeres munkánkhoz ez a lehetőség nélkülözhetetlen.
